રૂપમતી પેવેલિયન જતાં રસ્તામાં દાઇ મહેલ આવે છે. એ જ ઇકો પોઇન્ટ. રાજાશાહી વખતમાં દાઇને કહેણ મોકલવા માટે અહીંથી કોઇ બૂમ પાડે કે તાળી વગાડે એટલે સામેની ઇમારતોમાં તેના પડઘા પડે. સ્થાનિક ગાઇડની મદદ હશે તો જ ખ્યાલ આવશે કે જુદા જુદા પોઇન્ટ પર ઉભા રહેવાથી જુદા જુદા પડઘા પડે છે. એક પોઇન્ટ પરથી એક જ ઇમારતમાં પડઘા પડે છે, એક પોઇન્ટ પર ઉભા રહેવાથી બે ઇમારતમાં વારાફરતી પડઘા પડે છે. માંડુમાં કેટલાંક હિંદુ મંદિરો અને સ્થાપત્યો પણ બચી ગયાં છે. તેમાંનું એક છે નિલકંઠ મહાદેવ. અહીં કુદરતી રીતે ફૂટતું પાણીનું ઝરણ જોવા અને મહાદેવને અભિષેક કરવા લોકો આવે છે. આ એવું વિલક્ષણ મંદિર છે જેની મુખ્ય કમાન પર અરબી ભાષામાં લખાણ લખેલું છે. અહીંનું ભગવાન શ્રીરામનું મંદિર પણ બહુ પ્રાચીન છે.